Ülésnaptár
Elnök
Mielőtt rátérünk a szavazásra, tájékoztatnom kell Önöket arról, hogy legutóbbi, május 12-i ülésén az Elnökök Értekezlete az eljárási szabályzat 134. cikkével összhangban úgy határozott, hogy június 23-án, szerdán 15.00 órától 17.00 óráig rendkívüli ülést tart. Ezen az ülésen alkalom adódik arra, hogy az Európai Tanács elnöke, Van Rompuy a Lisszaboni Szerződés 15. cikke alapján közölje a Parlamenttel az Európai Tanács június 17-én sorra kerülő ülésének következtetéseit.
Robert Atkins
Elnök úr, egy eljárási kérdéssel kapcsolatban szólalok fel, hogy felvilágosítást kérjek arról, hogy vajon precedenssé válhat-e az, hogy a tisztelt Házban folyton-folyvást aláírásra váró indítványokkal kapcsolatos információkat helyeznek el a képviselők asztalán. Bármilyen érdemleges ügyről legyen is szó, feltétlenül kifejezésre kell juttatnunk rosszallásunkat amiatt, hogy mindenféle olyan irományokat kell találnunk a helyünkön, amelyeket egyáltalán nem tudunk kézben tartani. Véget tudna vetni ennek a gyakorlatnak, kérem?
(Taps)
Elnök
Atkins úr, tudomásul vesszük megjegyzését vagy tiltakozását, vagy bárhogy is nevezzük.
Werner Langen
(DE) Elnök úr, az említett ügyrendi kérdéssel kapcsolatban szeretném megjegyezni, hogy nem elegendő, hogy az elnök egyszerűen csak tudomásul vegye ezt a dolgot. Követelem, hogy vessen véget ennek az egésznek.
Elnök
Az Elnökség tudomásul vette az észrevételt, hogy megfelelően intézkedni tudjon. Mindenképpen ez az első lépés. Tehát csak a tudomásulvételt követően lehet intézkedni.
